VEDTEKTER

Stiftet 03.06.13. Revidert senest 28.april 2021

§1.FORENINGENS NAVN

Nettverkets navn er: «Marint Protein Nettverk» - forkortet MPN.

§2. FORMÅL, OMFANG og AKTIVITETER

Marint Protein Nettverk er et nettverk av bedrifter, forskningsinstitusjoner og konsulentselskaper som har som formål åøke innovasjonstakten og verdiskapingen for medlemmer av nettverket.

MPN skal bidra til at medlemsbedriftene kan

* Åpne nye markeder for marine proteiner og andre marine ingredienser.
* Utvikle ny teknologi som grunnlag for produktutvikling sammen med nettverksmedlemmene
* Kartlegge spesifikke egenskaper av marine proteiner og andre marine ingredienser
* Skape en attraktiv og effektiv møteplass
* Øke kunnskapen og omdømmet for marine ingredienser

§ 3.JURIDISK PERSON

Nettverket er selveiende og en frittstående juridisk enhet med upersonlig og begrenset ansvar for gjeld.

§4 MEDLEMMER

Alle med interesse og aktivitet innen marine ingredienser kan bli medlem av nettverket. MPNs styre godkjenner nye medlemmer.

MPN skal være preget av "open innovation", at ideer og prosjekter kan gi en felles verdiskapning til medlemmene.

§ 5 STEMMERETT OG VALGBARHET

Alle medlemmer har lik stemmerett og er valgbare til tillitsverv i nettverket.

§ 6 DRIFTSBIDRAG

Alle medlemmer dekker en serviceavgift (for prosjekter og adm.) p.t. kr 15 000 pr år. En melding sendes alle medlemmer før 1. oktober hvert år, med frist for en eventuell utmelding innen 1. desember. De av medlemmene som ikke melder seg ut før 1. desember mottar faktura for service avgiften i løpet av januar året etter.

§ 7 TILLITSVALGTES GODTGJØRELSE

Tillitsvalgte skal ikke motta honorar for sine verv. Utgifter til godtgjørelse og refusjon for faktiske utgifter skal fremgå av budsjett og regnskap.

§ 8 ÅRSMØTET

Årsmøtet, som holdes innen 1. mai hvert år, er nettverkets høyeste myndighet. Årsmøtet innkalles av MPNs leder med minst 1 måneds varsel, direkte til medlemmene. Innkallingen skal inneholde tid og sted for Årsmøtet. Forslag som skal behandles på årsmøtet skal være sendt til Styret eller Leder senest 2 uker før Årsmøtet. Fullstendig saksliste må være tilgjengelig for medlemmene senest 1 uke før Årsmøtet. På Årsmøtet skal det velges en, eventuelt to referenter.

Årsmøteprogrammet bør inneholde en post som skal fastsette serviceavgiften og en post som åpner for andre saker som ligger til Årsmøtet å behandle. Alle medlemmer har adgang til Årsmøtet. Årsmøtet kan invitere andre personer og/eller media til å være til stede.

Årsmøtet er vedtaksført med det antall stemmeberettigede medlemmer som møter. For vedtektsendringer kreves det at 1/3 av stemmeberettigede medlemmer møter.

Ingen har mer enn én stemme, og stemmegivning kan ikke skje ved fullmakt. Årsmøtet kan ikke behandle forslag om vedtektsendring som ikke er oppført på sakslisten senest 1 uke før Årsmøtet. Andre saker kan behandles og avgjøres når 2/3 av de fremmøtte krever det. Slik beslutning kan bare tas i forbindelse med godkjenning av sakslisten og f.eks. ikke vedrørende oppløsning av MPN.

§ 9. LEDELSE AV ÅRSMØTET

Årsmøtet ledes av valgt dirigent. Dirigenten behøver ikke å være medlem av ”Marint Protein Nettverk”

§ 10. STEMMEGIVNING PÅ ÅRSMØTET

Med mindre annet er bestemt skal et vedtak for å være gyldig være truffet med alminnelig flertall av de avgitte stemmene. Blanke stemmer skal anses som ikke avgitt.

Valg foregår skriftlig hvis det foreligger mer enn ett forslag. Bare foreslåtte kandidater kan føres opp på stemmeseddelen. Skal flere velges ved samme avstemming, må stemmesedlene inneholde det antall forskjellige kandidater som det skal velges ved vedkommende avstemming. Stemmesedler som er blanke, eller som inneholder ikke foreslåtte kandidater, eller annet antall kandidater enn det som skal velges, teller ikke, og stemmene anses som ikke avgitt.

Når et valg foregår enkeltvis og en kandidat ikke oppnår mer enn halvparten av de oppgitte stemmene, foretas bundet omvalg mellom de to kandidatene som har oppnådd flest stemmer. Er det ved omvalg stemmelikhet, avgjøres valget ved loddtrekning.

§ 11.ÅRSMØTETS OPPGAVER

MPN styre består av 3 -4 medlemmer, som velges for to år.

Styret foreslår for Årsmøtets vedtak:

• Valg av dirigent.

• Valg av referent/er.

• Årsregnskap og årsberetning

• Arbeidsprogram og kommende års budsjett.

• Medlemmer til Styret

• Fastsettelse av serviceavgift

• Andre saker som ligger til årsmøtet å behandle.

§ 12.EKSTRAORDINÆRE ÅRSMØTER

Ekstraordinære Årsmøter holdes når Styret bestemmer det, eller minst en tredjedel av de stemmeberettigede medlemmene krever det.

Det innkalles på samme måte som for ordinære Årsmøter, med minst 14 dagers varsel.

Ekstraordinært Årsmøte kan bare behandle og ta avgjørelse i de sakene som er kunngjort i innkallingen.

§ 13. STYRET

Marint Protein Nettverk Styre kal bestå av 3 eller 4 medlemmer. Styret er høyeste myndighet mellom Årsmøtene og har signaturrett. Signaturrett kan meddeles MPNs Leder.

MPN ledes av en Leder som tilsettes av Styret i et stillingsomfang som budsjettet tillater. MPN’s Leder har møterett i og er sekretær for Styret.

Styret skal:

• Iverksette Årsmøtets bestemmelser.

• Oppnevne etter behov komiteer/utvalg/personer for spesielle oppgaver/prosjekter og utarbeider instruks for disse. Styret beslutter således prosjekter MPN skal delta i.

• Administrere og føre nødvendig kontroll med Marint Protein Nettverks økonomi i henhold til de til enhver tid gjeldende instrukser og budsjetter inkl. finansiering.

• Representere «Marint Protein Nettverk» utad dersom Leder er forhindret

 Styret skal selv konstituere seg med fordeling av oppgaver inkl. dets leder.

Styret skal holde møte når lederen eller MPNs Leder forlanger det eller et flertall av Styret forlanger det. Styret er vedtaksført når et flertall av Styrets medlemmer er til stede. Vedtak fattes med flertall av de avgitte stemmene.

§ 14. VEDTEKTSENDRING

Endringer i disse vedtekter kan bare foretas på ordinært eller ekstraordinært Årsmøte etter å ha vært på sakslisten i innkallingen, og det kreves 2/3 flertall av de avgitte stemmene.

§ 15.OPPLØSNING (§ 15 kan ikke endres.)

Oppløsning av ”Marint Protein Nettverk” kan bare behandles på ordinært Årsmøte. Blir oppløsning vedtatt med minst 2/3 flertall, innkalles ekstraordinært Årsmøte 3 måneder senere for endelig votering. Årsmøtet bestemmer hvor eventuelle restanser/overskudd i MPN regnskap ved oppløsning skal gå/disponeres.

Sammenslutning med andre nettverk anses ikke som oppløsning av ”Marint Protein Nettverk”. Vedtak om sammenslutning og nødvendige vedtektsendringer i tilknytning til dette treffes i samsvar med bestemmelsene om vedtektsendring, jfr. § 14.

 ------OOOOO--------